Poison (Film 2023)
Poison ass e Film vun der lëtzebuergescher Schauspillerin a Filmregisseurin Désirée Nosbusch. En ass aktuell a Postproduktioun a soll 2023 an de Kino kommen.

Ëm wat geet et am Film? 
De Film erzielt en Treffen tëscht engem Mann an enger Fra, zéng Joer nodeem hiert Kand bei engem Autosaccident ëm d'Liewe koum. Déi Renconter ass um Kierfecht, kuerz éier dem Jong säi Kierper soll exhuméiert ginn, well am Buedem, an deem hie begruewen ass, Gëftstoffer sinn.

Filmproduktioun 

Poison ass inspiréiert vum Theaterstéck mam selwechten Numm vun der hollännescher Dramatikerin Lot Vekemans. D'Regisseurin Désirée Nosbusch hat 2014 am Kasemattentheater d'Roll vun der Mamm Edit gespillt, zesumme mam Germain Wagner als Papp. Kuerz drop huet si sech mat der Lot Vekemans getraff, déi der Désirée Nosbusch den Accord ginn huet, d'Stéck ze verfilmen wa si selwer d'Dréibuch kéint schreiwen.

Bis zum Enn vun den Dréiaabrechte sollte méi wéi aacht Joer vergoen. Den Ufank vun den Dréiaarbechte war ursprénglech fir den August 2021 geplangt, mee goufe verluecht a waren tëscht dem 31. Januar an dem 3. Mäerz 2022. Déi éischt Woch gouf an Holland gedréint, de Resch dunn zu Lëtzebuerg, dorënner um Kierfecht vu Veianen.

D'Haaptrolle goufe vum Englänner Tim Roth an der Dänin Trine Dyrholm gespillt.

De Budget louch bei 4 Milliounen Euro. De Film ass eng Koproduktioun tëscht der lëtzebuergescher Filmgesellschaft Deal Productions, déi 73% vum Budget bäigedroen huet, der hollännescher Phanta Film (17%) an der englescher Filial vum däitsche Studio Hamburg (10%). Deal Productions krut eng Produktiounshëllef vum Lëtzebuerger Filmfong an Héicht vun 2,7 Milliounen Euro. De Film krut och e Subside vum hollännesche Filmfong.

Am Kader vum Owend 3'52" max – Upcoming Titles vum LuxFilmFest 2021 gouf de Film eng éischt Kéier virgestallt. D'Zil vun deem Evenement war et, de Film viru Vertrieder vum Festival an internationale Filmdistributeuren ze presentéieren.

De Film soll 2023 an de Kino kommen.

Um Spaweck 
 De Film op der Websäit vun der Produktiounsgesellschaft Deal Productions

Lëtzebuergesch Filmer
Lëtzebuergesch Filmdramen
Hollännesch Filmer
Hollännesch Filmdramen
Brittesch Filmer
Brittesch Filmdramen
Filmer 2023